Den kendte danske salafist Adnan Avdic blev i nat anholdt af svenske toldere på Øresundsbroen mistænkt for menneskesmugling.

- De får lov til at søge om asyl i Sverige, men vi bliver sigtet for menneskesmugling og skal til politistationen og blive afhørt, fortæller Adnan Avdic til fotograf Matias Øgendal, der var til stede under anholdelsen på Øresundsbroen.

- Bare de er glade, så er vi glade, siger han kort før han i politibil blev kørt til politistationen.

Med sig i bilen havde Adnan Avdic flere flygtninge og migranter, der onsdag nægtede at forlade et tog i Rødbyhavn. De cirka 240 flygtninge og migranter om bord fik – efter flere modstridende udmeldinger fra politiet onsdag aften – lov til at forlade toget og rejse videre. Beslutningen blev tilsyneladende truffet af den danske regering.

Svensk politi har natten til torsdag stoppet tre køretøjer fra Danmark med i alt 11 flygtninge på Øresundsbroen, oplyser politiets vagthavnede til Ritzau. Det gælder blandt andet også en anden dansker med udenlandsk baggrund, efter han havde kørt et forælderpar og deres tre børn fra toget i Rødbyhavn til Sverige.

Adnan Avdic var også i Rødbyhavn

Mange af flygtningene blev efterfølgende samlet op af personer, der var mødt op i Rødbyhavn. På optagelser foretaget af TV 2 onsdag aften, kan man se, at Adnan Avdic også er tilstede på perronen i Rødbyhavn, og at han af en betjent under den ophidsede stemning på perronen fik besked på at slappe af.

Artiklen fortsætter under videoklippet:

Adnan Avdic skabte i juni røre, da han sammen med en række andre personer opfordrede muslimer til ikke at stemme ved folketingsvalget den 18. juni.

Adnan Avdic blev efterfølgende interviewet af TV 2’s Allan Silberbrandt på TV 2 NEWS – det meget omtalte interview slutter med, at Adnan Avdic river mikrofonen af og siger ”til helvede med Grundloven. Hans udtalelser skabte efterfølgende røre både blandt etniske danskere og herboende muslimer.

Adnan Avdic - der er dansk-bosnier - har i det hele taget flere gange gjort sig bemærket i de danske medier. Efter terrorangrebene i København i februar var han blandt andet en del af en stor gruppe unge, der fjernede de blomster, der var lagt på det sted, hvor terroristen Omar Abdel Hamid El-Hussein blev skudt og dræbt af politiet den 15. februar.

Han har desuden været tiltalt i terrorsagen fra Glostrup, men han blev senere frikendt.

Adnan Avdic tilhører de såkaldte salafister, der er en mindre gruppe af yderliggående muslimer, der går ind for en streng fortolkning af islam og ønsker sharialovgivning.